钦定古今图书集成/明伦汇编/氏族典/第271卷 > 王遂
## 钦定古今图书集成/明伦汇编/氏族典/第271卷 > 王遂

按《宋史王遂传》：“遂字去非，一字颖叔，枢密副使韶之
元孙，后为镇江府金坛人。嘉泰二年进士，调富阳主
簿，历官差干办诸司审计司。绍定二年，福建寇扰甫
定，朝廷选贤能吏，劳来安集，以遂知卲武军，兼福建
招捕司参议官。遂至郡，抚摩创痍，翦平凶孽，民恃以
安。未几，言者以遂妄自标致，邀誉沽名，罢，改知安丰”
军，迁国子监主簿，又迁太常寺主簿，拜监察御史，迁
右正言，寻拜殿中侍御史，迁户部侍郎，以宝章阁待
制差知遂宁府，进焕章阁待制、四川安抚制置副使，
差知平江府，进敷文阁待制、知庆元府，改知太平府，
以论罢，进显谟阁待制、知泉州，改温州、宁国府，以宝
章阁直学士知建宁府，以华文阁直学士差知隆兴
府，改知太平州，复知隆兴。召赴阙，授权工部尚书。遂
与同里刘宰素同志。宰尝称遂“为文雅健，无世俗浮
靡之气，足以名世。”